Christelike Boodskappies: November 2014
Laat daar Lig wees! - Gen. 1:3
Laat daar lig wees! Klink ons bede oor berg en dal, en die Ligdraers van God wat nou opstaan in ons land, stel alles reg wat nou so verkeerd is in hierdie lig. 'n Land staan op met die regte oplossing vir Afrika, waar kommunisme en demokrasie misluk het! En wat sê Buchan wat die voortou geneem het? "Bid en glo", sê hierdie man, en weldra sal julle sien wat julle glo!
Moenie moedeloos en bang raak nie – God het 'n doel met ons land, dit glo ons, en as ons ons voetstappe Lig-gerig hou en ons hande Liefdesgerig, sal ons uiteindelik sien wat ons glo! Moeilik? Met so 'n Leidsman in ons hart, hoe anders?!
Vanaf die eenvoudigste gehuggie tot die grootste kasteel, weerklink die magtige refrein oor berg en dal – Christus het opgestaan! In ons harte het Hy opgestaan met al sy liefde vrylik tot ons beskikking – in ons denke het Hy opgestaan met al sy lig wat alles helder verlig – in ons land het Hy opgestaan en die werking van sy krag in ons en deur ons kan niemand meer stuit nie!
Gebed: Christus het opgestaan in my hart!
Posted by Poppie Oosthuizen at Sunday, November 30, 2014 No comments: Links to this post
Die belangrikste verhouding in jou lewe is 'n persoonlike verhouding met Jesus Christus. As jy Hom as jou Here en Verlosser wil aanvaar, en die wonderlikste verhouding wat jy nog ooit gehad het beleef, bid asseblief die gebed hieronder:
U het die wêreld so liefgehad dat U u eniggebore Seun gegee het om vir ons sondes te sterf sodat wie ook al in Hom glo nie sal verlore gaan nie, maar die ewige lewe sal hê.
U Woord sê ons word gered uit genade deur geloof, 'n geskenk van U. Daar is niks wat ons kan doen om verlossing te verdien nie.
Ek glo en erken met my mond dat Jesus Christus u Seun is, die Verlosser van die wêreld. Ek glo Hy het aan die kruis vir my gesterf en al my sonde op Hom geneem, en die prys daarvoor betaal.
Ek glo in my hart dat U Jesus uit die dood opgewek het en dat Hy vandag leef.
Ek is 'n sondaar, ek is jammer oor my sondes en ek vra U om my te vergewe. Ek ontvang Jesus Christus nou as my Here en Verlosser. Ek glo dat ek gered is en die ewigheid saam met U gaan deurbring! Dankie, Vader. Ek is so dankbaar! In Jesus se Naam.
Koningsdogters vir Jesus @ Facebook
Posted by Poppie Oosthuizen at Monday, November 24, 2014 No comments: Links to this post
Laat alles by julle in liefde geskied. - 1 Kor 16:14
Die swaaiende stert en entoesiastiese groet van 'n klein hondjie dra net een boodskap oor: "Ek is so bly om jou weer te sien!" Hierdie klein hondjie praat nie met 'n taal van woorde nie, maar wel met die taal van die hart.
Dit is 'n universele taal hierdie wat almal kan verstaan. Dis die taal van liefde – hierdie taal van die hart. 'n Vriendelike glimlag dra dit oor, 'n helpende hand en 'n gebaar van liefde, dra dit oor. Kom ons praat vandag die taal van die hart teenoor 'n ieder en 'n elke wat ons mag teëkom. Ons praat van Christus tot Christus, want dis Sy liefde wat in ons hart woon en praat.
As ons ander met 'n glimlag groet, raak die liefde van Christus in ons harte hulle harte aan, en herinner hulle aan die seëninge van 'n diep innerlike vreugde en blydskap – hulle glimlag vir ons terug.
'n Vrolike glimlag bring lig en bemoediging waar dit nodig mag wees, en harmonie waar onenigheid heers – kom ons praat vandag die taal van die hart wag lig bring.
Gebed: Vandag praat ek die taal van U liefde in my hart, U stem wat deur my praat met elkeen wat deel is van my lewe.
Posted by Poppie Oosthuizen at Saturday, November 15, 2014 No comments: Links to this post
Labels: Taal van die hart
Jesus sê toe vir hulle: "Julle moet geloof in God hê!" - Mark 11 v 22
JESUS het gesê ons moet geloof in God hê, en omdat gebede die boustene is van geloof, en ons geloof nou so bitter nodig het, laat ons saam bid:
"Hemelse Vader, ons gló in U! Ons glo in die magtige werke van U lig, U liefde en U krag in ons en om ons. Ons glo waar U in beheer is sál alles ten goede meewerk, dáárom plaas ons nou álles wat ons lewe aangaan in Ú bekwame hande.
Hemelse Vader, ons gló in U! Maak ons oë oop sodat ons U werke kan sien in ons en om ons. Maak ons hárte oop, Heer, en vul dit met Ú liefde, sodat ons in oorvloed daarvan kan gee waar en wanneer nodig. Maak ons sterk in die krag van U mág, Heer, sodat ons vréésloos en met vaste tred kan voortgaan op ons pad van lig.
Hemelse Vader, hóé heerlik om só te kan glo. Ons hoef net om ons te kyk om die wonder van Ú werke te sien, en te glo U is nog steeds daar - U is nog áltyd in beheer. Dánkie, dierbare Vader!"
Gebed: In Ú Heer, glo ek met my héle hart!
Koningsdogters vir Jesus Een @ Facebook
Hoor my gebed, o God, luister na my woorde. – Ps 54:4
Is ons soms geneig om sommer maar net te praat, sonder om eintlik aandag te gee aan wat ons eintlik besig is om te sê? As ons wel sou let op wat ons sê, sal ons miskien verstom wees om die woorde te hoor wat ons regtig gebruik ...
Dit is belangrik dat ons moet probeer oplet wat ons sê, selfs in die oppervlakkigste geselskap, want woorde beskik oor 'n skeppende krag wat, as ons hulle reg gebruik, tot seën kan wees vir andere om ons. Ons woorde kan ook kragtige bevestigings wees wat die goedheid van God in ons lewe laat seëvier.
Dis nie net ons eie lewens wat beïnvloed word deur die woorde wat ons uiter nie, dit raak ook die lewens van almal wat dit aanhoor.
Ons gereelde tye van gebed – van kommunikasie met die Heer van ons hart, sal dit vir ons al hoe makliker maak om slegs mooi, opheffende woorde te gebruik, tot ons eie sowel as ons medemens se seën.
Deur gebed word ons denke verander, en ons woorde weerspieël die mooi en aangename gedagtes wat ons dink.
Gebed: My gedagtes en woorde gaan vandag net opheffend wees!
Matteus 5:13-16 Die Boodskap
Dierbre Jesus @ Facebook (Poppie Oosthuizen)
Posted by Poppie Oosthuizen at Wednesday, November 12, 2014 No comments: Links to this post
Labels: Christene se Taak in die Wêreld
Ek het die Here gesoek, en Hy het my geantwoord en my uit al my vrees gered. - Ps 34:5 OV
Wanneer ons begin bekommerd raak oor een of ander situasie, gaan ons net ons diepste heiligdom binne. Ons soek ons Heer, ons vind Hom en plaas ons las net so in Sy hande. Hy wat die liefde self is, neem oor. Daar kom rus in ons gemoed, en ons besef opnuut *hoe* groots Sy liefde werklik is.
God het ons lief! Hy praat met ons in 'n taal wat ons siel verstaan, en die heerlike wete dat Hy in beheer is van ons lewens en alles wat ons aangaan, neem pos in ons denke.
God het ons lief! Al kan ons dit nie in soveel woorde hoor nie, Sy boodskap van liefde kom helder en duidelik na ons toe - ons weet dit met ons hart en ons verstand. 'n Heerlike wete wat ons dae mooi en ons lewens vol en ryk maak.
God het ons lief! Geen probleem is onoorkomelik nie - geen bedreiging groot genoeg om ons met vrees en kommer te vul nie. Al wat saak maak - die enigste ding wat saak maak - is dat God ons lief het en ons nooit sal begewe of verlaat nie!
Dankie, Heer, vir die wonderlike wete dat U ons liefhet!
Posted by Poppie Oosthuizen at Thursday, November 06, 2014 1 comment: Links to this post
Labels: HEERLIKE WETE
Ek is tot alles in staat deur Christus wat my krag gee. - Filip. 4:13
Vandag maak ek hierdie teks my éie, en leef soos dit, want in die Krag van Hom wat in my woon, kán ek! Nooit weer sal ek sê "Ek wens ek kon" nie, want ek weet in Sy krag kan ek alles! Ek kan weer begin! Ek kan 'n wenner wees, en leer en groei sover ek gaan, want ek is en bly 'n geestelike wese op Gods helderverligte pad. Nooit ooit sal ek weer sê, "As dinge net anders was, kon ek ..." nie. Nee, ek bevestig – "Ek is tot alles in staat deur Christus wat my krag gee," en GLO elke woord wat ek so bevestig!